雪  其一
作者：徐積
朝代：宋

paragraphs: 淮上飛花正皓然，日車月御欲停鞭。
千形凜凜如無地，一片蒼蒼忽露天。
洞口似迷山路處，斗閒疑泛海槎年。
長瓢酒挹雲泉釀，大軸詩題錦水牋。
僧舍手抔留煮茗，漁菴缾貯借烹鮮。
喜餘稻糝投饑喙，慚乏綈袍贈凍肩。
白裏好張紅步障，猛中宜擺絳戎旃。
掃開寥廓憑風帚，抉去紛紜憶劍仙。
獵火正燃雲有焰，旅庖何在突無烟。
未應門外同袁子，曾買汙萊數畝田。